ddrg/super_eurlex huggingface dataset:
KIRJALLINEN KYSYMYS P-0311/99

esittäjä(t): Eolo Parodi (PPE) komissiolle

(10. helmikuuta 1999)

Aihe: Edinburghin ja Palermon välinen moottoritie ja A12:n loppuun saattaminen

Edinburghin ja Palermon välinen moottoritie on tärkeimpiä pohjoinen-etelä-reittejä koko Euroopassa. Se kuitenkin katkeaa selittämättömästi noin 180 kilometrin matkalla Rosignanon ja Civitavecchian välillä, mikä aiheuttaa liikenteen pullonkaulan sekä Italian että yhteisön kannalta. Tällä on kielteisiä vaikutuksia Pohjois-Tyrrhenanmeren alueen taloudelliseen, sosiaaliseen ja kaupalliseen kehitykseen, minkä huomaa ajatellessa esimerkiksi tavaroiden siirtämistä alueen satamissa ja lentokentillä tai Pohjois- ja Etelä-Italian välisten liikennevirtojen tasapainottamista, mitä ei voida riittävällä tavalla taata. Lisäksi on otettava huomioon, että moottoritie A1, jonka kautta Tyrrhenan alueen pullonkaula voidaan kiertää, on jo ruuhkainen (varsinkin Bolognan ja Firenzen välillä) eikä voi vastaanottaa enempää ajoneuvoja.

Tyrrhenan moottoritien A12 loppuun rakentaminen Rosignanon ja Civitavecchian välillä on välttämätöntä Tyrrhenan alueen ja Keski- ja Pohjois-Euroopan yhdistämiseksi, jotta voidaan taata tärkeiden satamien (Genova, La Spezia, Carrara, Livorno, Civitavecchia) ja lentoasemien (Genova, Pisa, Grosseto, Fiumicino) toimivuus ratkaisuna Bologna-Firenze-välin tieoloja ja teiden käyttöä koskeviin ongelmiin.

1. Eikö komissio pidä Edinburghin ja Palermon välisen moottoritien loppuun rakentamista ensisijaisen tärkeänä Euroopan unionin kannalta?

2. Eikö komissio näin ollen katso, että Euroopan laajuisten verkkojen tarkistamisen yhteydessä Rosignanon ja Civitavecchian välisen osuuden rakentamisen on oltava Euroopan ensisijaisten hankkeiden joukossa?

3. Eikö komissio katso, että myös kansallisella tasolla on hallituksen konkreettisesti sitouduttava A12:n loppuun saattamiseen?

Komission jäsenen Neil Kinnockinkomission puolesta antama vastaus

(16. maaliskuuta 1999)

1. Edinburghin ja Palermon välinen tiekokonaisuus on määritelty Euroopan laajuisiin liikenneverkkoihin (TEN-T) kuuluvaksi yleishyödylliseksi hankkeeksi yhteisön suuntaviivoista Euroopan laajuisen liikenneverkon kehittämiseksi 23 päivänä heinäkuuta 1996 tehdyn Euroopan parlamentin ja neuvoston päätöksen N:o 1692/96/EY(1) liitteessä I. Rossignanon ja Civitavecchian välinen tieosuus on merkitty suunnitteilla olevaksi tieksi, joten sille voitaisiin myöntää kyseisten jäsenvaltioden pyynnöstä yhteisön tukea.

2. Ennen kuin Euroopan laajuisia liikenneverkkoja koskevia suuntaviivoja tarkistetaan, asiasta laaditaan valkoisen kirjan muodossa raportti, jossa tarkastellaan muun muassa suuntaviivoihin tarvittavia muutoksia. Tämän vuoksi on tässä vaiheessa ennenaikaista tehdä johtopäätöksiä liitteessä III olevan yksittäisiä hankkeita koskevan luettelon päivittämisestä.

3. Jäsenvaltioiden vastuulla on toteuttaa suuntaviivoissa yksilöidyt yleishyödylliset hankkeet ja määritellä toiminnan painopistealueet kansallisissa toimintasuunnitelmissaan. Lopullinen päätös Rossignano-Civitavecchia-tieosuuden uudistamisesta kuuluu siis Italian hallitukselle.

(1) EYVL L 228, 9.9.1996.
Virallinen lehti nro C 341 , 29/11/1999 s. 0091



KIRJALLINEN KYSYMYS E-0319/99 esittäjä(t): John McCartin (PPE) komissiolle (19. helmikuuta 1999) Aihe: Naudanlihan tuonti EU:hun Voiko komissio ilmoittaa, kuinka paljon Euroopan unioniin tuodaan tämän vuoden aikana naudanlihaa GATT-sopimuksen ja muiden sopimusten perusteella? Kuinka paljon tästä lihasta on jo markkinoilla ja mikä on tuontimaksujen määrä? Komission jäsenen Franz Fischlerinkomission puolesta antama vastaus (17. maaliskuuta 1999) Komissiolla ei ole tilastoja kuluvan vuoden aikana etuuskohtelujärjestelyjen mukaisesti todella tuodun naudanlihan määristä. Tammikuussa 1999 kiintiöiden mukaisesti annettuja tuontitodistuksia ja maksettavaksi lankeavia tulleja vastaavat määrät ovat kuitenkin seuraavat: >TAULUKON PAIKKA>
Virallinen lehti nro C 325 , 12/11/1999 s. 0074



KIRJALLINEN KYSYMYS E-0135/99 esittäjä(t): Bill Miller (PSE) komissiolle (11. helmikuuta 1999) Aihe: Viinintuotannon tuet Esittäjä viittaa komission jäsen Fischlerin antamaan vastaukseen (E-3429/98)(1), joka koski viinintuotannolle myönnettäviä tukia mahdollisten Agenda 2000 -ohjelman tukien lisäksi. Kun otetaan huomioon vaikea taloudellinen tilanne, johon skotlantilainen viskintuotanto on joutunut, voiko komissio laatia suunnitelman, jolla helpotetaan tämän paikallisen elinkeinon tilaa? Komission jäsenen Franz Fischlerinkomission puolesta antama vastaus (4. maaliskuuta 1999) Komissio täydentää vastaustaan, jonka se antoi arvoisan parlamentin jäsenen kirjalliseen kysymykseen E-3429/98. Kysymys koski viinin yhteisen markkinajärjestelyn uudistuksen rahoituksellisia seikkoja Agenda 2000:n yhteydessä. Erityisesti viskiteollisuuden mahdollisia tukitoimenpiteitä koskevan viimeisen kysymyksen osalta komissio täsmentää seuraavaa: Nykyisessä viinin yhteisessä markkinajärjestelyssä säädetään mahdollisuudesta maksaa tukia, joilla pöytäviinin markkinoita tervehdytetään ylituotantoa tislaamalla. Nykyinen järjestelmä ei ole pohjimmiltaan muuttanut eri tislaustuotteiden tasapainoa. Viinitisleiden markkinaosuudet ovat hieman pienentyneet. Viinin yhteisen markkinajärjestelyn uudistusluonnoksen tarkoituksena on säilyttää tämä perustasapainotilanne tukemalla perinteisiä markkinoita (eli alkoholijuomien valmistukseen tarkoitettujen viinien markkinoita), joita ilman tasapaino vaarantuisi. Maataloustuen suoria toimenpiteitä ei voi soveltaa alkoholijuomiin, joita ei koske EY:n perustamissopimuksen liite II. Komissio haluaa korostaa, että viskille myönnetään vientitukea viljojen yhteisen markkinajärjestelyn yhteydessä. (1) EYVL C 182, 28.6.1999, s. 84.
Virallinen lehti nro C 207 , 21/07/1999 s. 0168



KIRJALLINEN KYSYMYS P-0027/99 esittäjä(t): Marco Formentini (NI) komissiolle (13. tammikuuta 1999) Aihe: TIM- ja OMNITEL-operaattoreiden kiinteästä puhelimesta kannettavaan puhelimeen soitettavien puhelujen hinnankorotus Ottaen huomioon kahden kannettavien puhelinten operaattorin (TIM ja OMNITEL) Italiassa 6. tammikuuta 1999 lähtien soveltamat uudet hinnat, jotka merkitsevät kiinteästä puhelimesta kannettavaan puhelimeen soitettavien puhelujen huomattavaa hinnannousua (jopa 153 %), voiko komissio kertoa, - onko tämä kahden operaattorin välinen sopimus hintojen identtisestä muuttamisesta vapaan kilpailun sääntöjen mukainen? - eikö tämä sopimus luo alalle kartellia, mikä olisi vapaata kilpailua ajatellen laitonta ja kuluttajien etujen vastaista? - eikö tätä sopimusta voida pitää kuluttajien luottamuksen pettämisenä, sillä se pantiin täytäntöön juuri joulun jälkeen, jolloin oli tehty runsaasti uusia sopimuksia kannettavista puhelimista ja erityisesti niin sanottuja perhesopimuksia? - eikö se tätä tapausta ajatellen ole sitä mieltä, että Italian taloutta hallitsevat edelleen monopolit tai parhaimmassa tapauksessa duopolit, jotka lopulta toimivat jäykkien monopolien tavoin? - mitä toimia se aikoo toteuttaa suojellakseen vapaata kilpailua, ja ennen kaikkea puhelimen käyttäjien etuja, tällä alalla?
Virallinen lehti nro C 297 , 15/10/1999 s. 0004



KIRJALLINEN KYSYMYS E-2138/98 esittäjä(t): John Iversen (PSE) komissiolle (10. heinäkuuta 1998) Aihe: Belgialainen "sinivalkoinen" karjarotu ja eläinten hyvinvointi Belgialaisen "sinivalkoisen" karjarodun eläimet ovat niin suuria, että vasikat voivat syntyä vain keisarinleikkauksella. Tämän rodun kasvattaminen on kuitenkin sallittua Euroopan unionissa, minkä vuoksi Tanskassa on syntynyt 7000 tätä rotua olevaa vasikkaa keisarinleikkauksella. Juuri nyt on käynnissä erään Ruotsin kansalaisen ja EU:n tuomioistuimen välisen asian käsittely, jossa on kyse siitä, voiko Ruotsi pitää yllä tällaisten eläimien ja niiden sperman tuontikieltoa. 1. Voiko komissio vahvistaa tai kiistää, että toistuvat keisarinleikkaukset ovat vahingollisia lehmille? 2. Kun otetaan huomioon yhteisessä maatalouspolitiikassa noudatettava pöytäkirja eläinten hyvinvoinnista, voiko komissio ryhtyä toimiin eläinten hyvinvointia koskevien erityisvaatimusten määrittämiseksi? 3. Voiko komissio ryhtyä toimiin tämän rodun kieltämiseksi, jos Ruotsi voittaa EU:n tuomioistuimessa käsiteltävän asian? Komission jäsenen Franz Fischlerinkomission puolesta antama vastaus (22. syyskuuta 1998) 1. Kirurgisiin toimenpiteisiin liittyy aina riskejä, mutta toistuvatkin keisarinleikkaukset ovat turvallisia, jos eläinlääkäri tekee ne asianmukaisesti. 2. ja 3. Yhteisön lainsäädännössä on säädetty tuotantoeläinten kasvatuksesta, kuljetuksesta ja teurastuksesta. Tuotantoeläinten suojelusta 20 päivänä heinäkuuta 1998 annetussa neuvoston direktiivissä 98/58/EY(1) säädetään erikseen typistyksistä ja kasvatusmenetelmistä. Komissiolla ei ole suunnitelmia tehdä esitystä uudeksi lainsäädännöksi, joka koskisi vain yhtä nautaeläinrotua. (1) EYVL L 221, 8.8.1998.
Virallinen lehti nro C 297 , 15/10/1999 s. 0078



KIRJALLINEN KYSYMYS E-3506/98 esittäjä(t): Amedeo Amadeo (NI) komissiolle (25. marraskuuta 1998) Aihe: Banaanialan yhteinen markkinajärjestely (Agenda 2000) Ehdotukseen neuvoston asetukseksi (EY) 404/93 muuttamisesta (KOM(98) 0004 lopull. - 98/0013(CNS))(1) liittyen on myönnettävä, että on tarpeen sovittaa tietyt banaanialan yhteistä markkinajärjestelmää koskevat seikat kansainvälisiin sitoumuksiin (erityisesti Maailman kauppajärjestön WTO:n sitoumuksiin) ja korostettava sitä, että tuontitodistusten myöntämissääntöjen muuttaminen voisi vaikuttaa kielteisesti yhteisön ja AKT-tuottajien tuloihin ja työllisyyteen. Yllä mainitun huomioon ottaen, voisiko Euroopan komissio toimia siten, että taataan sopivat hinnat sekä tuottajille että kuluttajille, mikäli ymmärretään, että työn alla olevan tuontitodistusten uuden myöntämissäännöksen pitää taata sopiva kilpailukyky kaikille kaupallisille toimijoille niin, että unionin hankinnan tasapainoa ei järkytettäisi yhdessäkään poikkeustapauksessa millään banaanien alkuperäalueella? Komission jäsenen Franz Fischlerinkomission puolesta antama vastaus (25. tammikuuta 1999) Esittäessään banaanialan yhteisestä markkinajärjestelystä 13. helmikuuta 1993 annettuun neuvoston asetukseen (ETY) 404/93(2) muutoksia(3), joiden tarkoituksena oli vastata Maailman kauppajärjestön (WTO) vaatimuksiin, komissio otti huomioon neljänteen Lomén yleissopimukseen sisältyvät muut kansainväliset sitoumuksensa Afrikan, Karibian ja Tyynenmeren (AKT) maita kohtaan sekä velvoitteensa eurooppalaisia tuottajia kohtaan. Uudessa järjestelyssä todistukset myönnetään todistetun todellisen viennin perusteella. Uusi järjestely sisältää myös säännöksen yhteisön tuottajille maksettavan tasaustuen korottamisesta. AKT-tuottajille aiheutuvat seuraukset on otettu huomioon neuvoston asetusehdotuksessa AKT-maiden perinteisiä banaanintoimittajia koskevasta erityisestä tukijärjestelmästä(4). (1) EYVL C 75, 11.3.1998, s. 6. (2) EYVL L 47, 25.2.1993. (3) KOM(98) 4 lopullinen. (4) KOM(98) 5 lopullinen.
Virallinen lehti nro C 370 , 21/12/1999 s. 0013



KIRJALLINEN KYSYMYS E-3956/98 esittäjä(t): Concepció Ferrer (PPE) komissiolle (4. tammikuuta 1999) Aihe: Aseiden vientiä koskevan lain noudattaminen Barcelonan autonomisessa yliopistossa Unescon rauhan ja ihmisoikeuksien professorina toimiva henkilö on äskettäin tehnyt tutkimuksen aseiden vientiä koskevan lain noudattamisesta Euroopan unionissa. Tutkimus osoittaa, että Espanja on myynyt aseita 23 miljardin pesetan edestä 23 maahan, jotka eivät noudata kyseistä lakia. Onko komissio tietoinen tämän tutkimuksen olemassaolosta? Tietääkö komissio, onko muita jäsenvaltioita, jotka eivät myöskään noudata tätä lakia? Aikooko komissio ryhtyä toimenpiteisiin, jotta jäsenvaltioita valistettaisiin tarpeesta noudattaa sitoumuksia, joita kyseisen lain allekirjoittaminen tuo mukanaan? Komission jäsenen Hans van den Broekinkomission puolesta antama vastaus (28. tammikuuta 1999) Komissio ei tunne arvoisan parlamentin jäsenen mainitsemaa kertomusta. Komissio ei ole vastuussa jäsenvaltioiden aseidenvientiä koskevasta lupakäytännöstä. Jäsenvaltiot, jotka ovat äskettäin hyväksyneet aseiden vientiä koskevat toimintasäännöt, ovat kuitenkin sitoutuneet noudattamaan tarkasti sääntöjen arviointiperusteita, periaatteita ja menettelyjä. Komissio jatkaa asiaan vaikuttamistaan asianomaisilla foorumeilla rohkaistakseen jäsenvaltioita niiden toimissa.
KIRJALLINEN KYSYMYS P-3174/98

esittäjä(t): Michel Scarbonchi (ARE) komissiolle

(12. lokakuuta 1998)

Aihe: Unionin yhteistyö Brazzaville Kongon kanssa

Voiko komissio antaa kattavan tilanneselvityksen Euroopan unionin yhteistyöstä Brazzaville Kongon kanssa vuodesta 1994, sekä EKR:n että yhteisön talousarvion kautta? Lisäksi mitä ehtoja Euroopan unioni on asettanut yhteistyön jatkamiselle tämän maan kanssa Lomén yleissopimuksen nojalla?

Komission jäsenen João de Deus Pinheironkomission puolesta antama vastaus

(6. marraskuuta 1998)

Unioni on joutunut sisällissodan aikana keskeyttämään turvallisuussyistä yhteistyönsä Kongon tasavallan kanssa. Komissio otti kantaa tähän sisällissotaan sekä uuteen hallintoon 3. marraskuuta 1997 antamassaan julkilausumassa, jossa se muistutti, että yhteistyön jatkuminen riippuu kansallisen sovinnon aikaansaamisessa ja viranomaisten laillisen aseman kehittymisestä.

Tuon ajankohdan jälkeen edistystä on havaittavissa. On muun muassa nimitetty kansallisen liiton muodostama hallitus, järjestetty yhtenäisyyttä, demokratiaa ja jälleenrakennusta koskeva kansallinen foorumi, vahvistettu kolmen vuoden siirtymäkausi, jonka päätteeksi on vuonna 2000 tarkoitus järjestää presidentinvaalit ja parlamenttivaalit sekä perustettu kansallinen neuvosto siirtymäkauden lainsäädäntöelimeksi.

Yhteisö on myöntänyt noin 12 miljoonaa ecua humanitaarista apua. Komission on tarkoitus antaa vielä 1,2 miljoonaa ecua humanitaarista apua ennen kuluvan vuoden päättymistä. Ottaen huomioon kansallisen sovinnon aikaansaamisessa ja demokratisoitumisessa tapahtuneen kehityksen komissio on antanut luvan käynnistää uudelleen suurimman osan seitsemännen Euroopan kehitysrahaston hankkeista. Etusijalla se pitää toimia, joista on välitöntä apua selkkauksen uhreille ja jotka edistävät suoraan kunnostustöitä. Kahdeksannen Euroopan kehitysrahaston ohjelmia voidaan suunnitella, kun Kongo on tarkentanut ensisijaiset toimintalinjansa ja alakohtaiset politiikkansa.

Vuosina 1994-1998 yhteisön yhteistyöhankkeiden arvo Kongon hyväksi oli yhteensä noin 54,8 miljoonaa ecua, joista 40,6 miljoonaa ecua myönnettiin kansallisiin (39,1 miljoonaa ecua) ja alueellisiin (1,5 miljoonaa ecua) maaohjelmiin, 12 miljoonaa ecua humanitaariseen apuun ja lisäksi 2 miljoonaa ecua yhteisön talousarviosta. Seikkaperäinen yhteenveto näistä sitoumuksista toimitetaan välittömästi arvoisalle parlamentin jäsenelle ja parlamentin pääsihteeristölle.
Virallinen lehti nro C 297 , 15/10/1999 s. 0020



KIRJALLINEN KYSYMYS E-2529/98 esittäjä(t): Graham Mather (PPE) komissiolle (1. syyskuuta 1998) Aihe: Amerikkalaisten autojen yksityinen tuonti Yhdistyneeseen kuningaskuntaan Rooman sopimuksen 30 artiklassa todetaan: "Jäsenvaltioiden väliset tuonnin määrälliset rajoitukset ja kaikki vaikutukseltaan vastaavat toimenpiteet ovat kiellettyjä, sanotun kuitenkaan rajoittamatta jäljempänä olevien määräysten soveltamista". Monet amerikkalaisten autojen omistajat Yhdistyneessä kuningaskunnassa ovat sitä mieltä, että heidän kohdallaan tätä oikeutta rajoitetaan. He ovat valittaneet, että tyyppihyväksyntämenettelyn mukainen tyyppihyväksyntänormien soveltaminen rajoittaa amerikkalaisten autojen vapaata liikkuvuutta jäsenvaltioiden välillä. Lisäksi he ovat sitä mieltä, että vastavuoroista tunnustamista ei voi soveltaa niiden kohdalla, jotka haluavat tuoda maahan yksittäisen ajoneuvon, ja että joka tapauksessa Yhdistyneen kuningaskunnan viranomaiset eivät noudata kyseisiä määräyksiä. 1. Onko komissio tietoinen tästä tilanteesta? 2. Aikooko komissio ryhtyä toimiin tutkiakseen tätä asiaa ja varmistaakseen EU:n melu- ja päästömääräykset täyttävien amerikkalaisten autojen vapaan liikkuvuuden jäsenvaltioiden välillä? Komission jäsenen Mario Montinkomission puolesta antama vastaus (11. joulukuuta 1998) Kun komissio saa asianmukaisesti perustellun valituksen siitä, että jäsenvaltio mahdollisesti rikkoo yhteisön oikeutta, se alkaa tutkia asiaa. Ajoneuvojen rekisteröintiasiassa komissio toimii toisessa jäsenvaltiossa ennestään rekisteröityjen ajoneuvojen tyyppihyväksyntä- ja rekisteröintimenettelystä annetun tulkitsevan tiedonannon(1) mukaisesti. Komissio on saanut valituksia Yhdistyneen kuningaskunnan tyyppihyväksyntää ("single vehicle approval") koskevasta lainsäädännöstä, joka mahdollisesti rikkoo EY:n perustamissopimuksen 30 ja 36 artiklaa. Yhteydenpito Yhdistyneen kuningaskunnan viranomaisiin jatkuu kyseessä olevan lainsäädännön tarkan merkityksen ja mahdollisten perustelujen täsmentämiseksi. (1) EYVL C 143, 15.5.1996.
Virallinen lehti nro C 320 , 06/11/1999 s. 0090



KIRJALLINEN KYSYMYS E-3938/98 esittäjä(t): Carlos Robles Piquer (PPE) komissiolle (4. tammikuuta 1999) Aihe: Pitkän aikavälin ydinfuusio-hankkeen lähitulevaisuuden näkymät USA:n Energia-asioista vastaavan ministeriön päätös vetää tutkijansa pois ulkomaisissa keskuksissa parhaillaan ITER-hankkeen parissa työskentelevät tutkijansa on muiden osapuolten, kuten EU:n, Japanin ja Venäjän kannalta vaikea päätös. Äskettäin julkaistujen tietojen mukaan Euroopan yhteisö on päättänyt jatkaa tätä työtä vielä muutaman vuoden lisäämättä sen rahoitusta. Lisäksi luottamuksen horjuminen pitkällä aikavälillä tokamak-vaihtoehdon (ITER) toteuttamiseen lisää mielenkiintoa muihin vaihtoehtoihin, kuten stellarator-tyyppiseen reaktoriin. Voiko komissio sanoa, mitkä ovat sen aikomukset tällä alalla ja mitkä ovat Japanin ja Venäjän kannat? Voiko se myös antaa tietoa, mitä varoja EU:n talousarviosta on varattu tähän tarkoitukseen viidennen puiteohjelman kaudella? Säilyykö kyseisen budjettikohdan perusteluosa ennallaan tästä USA:n päätöksestä huolimatta? Komission jäsenen Édith Cressoninkomission puolesta antama vastaus (10. helmikuuta 1999) Euroopan yhteisö (viidennen puiteohjelman mukaisesti), Japani ja Venäjä jatkavat reaktoreihin keskittyvää tutkimusta, jolla pyritään toteuttamaan pitkän aikavälin energia- ja ympäristöstrategiaa. Yhdysvaltain osuus ydinfuusiohankkeesta sen sijaan on kutistunut puhtaasti tieteelliseksi ohjelmaksi. Tämä johtuu rahoituksen supistumisesta kolmannekseen alkuperäisestä viimeisten 15 vuoden aikana. Magneettisesta koossapidosta on nykyisin laaja tietokanta ja paljon taitotietoa, kiitos ITER-ohjelman ja teknisen suunnittelutoiminnan (EDA) sekä maailmanlaajuisen tokamakeja ja muita samantyyppisiä reaktoreita - kuten stellaratoreita - koskevan tutkimuksen. Pienemmin kustannuksin rakennettava koereaktori onkin yhä useampien mielestä varteenotettava vaihtoehto, ja sitä suunnitellaan jo ITER-EDA-sopimuksen supistetun kolmen vuoden jatkoajan puitteissa. Näin ollen Yhdysvaltain vetäytyminen ITER-ohjelmasta heinäkuussa 1999 ei aiheuta lisäkustannuksia jatkaville osapuolille.
Virallinen lehti nro C 297 , 15/10/1999 s. 0101



KIRJALLINEN KYSYMYS E-3769/98 esittäjä(t): Susan Waddington (PSE) komissiolle (11. joulukuuta 1998) Aihe: Ranskan rajapoliisin tapa kohdella brittiläisen passin haltijoita Vastauksessaan kirjalliseen kysymykseeni P-2892/98(1) komissio keskittyi jäsenvaltioiden oikeuteen tarkastaa rajat ylittävien kansalaisten henkilöllisyys. Kysymykseni keskeisenä aiheena oli kuitenkin tapa, jolla kansalaisia kohdellaan näitä tarkastuksia suoritettaessa. Oliko mainitsemassani tapauksessa viisasta Ranskan viranomaisilta, että heillä ei ole kansainvälisillä rajanylityspaikoilla naispuolisia virkailijoita hoitamassa naisiin liittyviä tapauksia? Onko komissio sen vuoksi samaa mieltä siitä, että Ranskan viranomaisten kyvyttömyys hoitaa muuten helposti ratkaistavissa oleva tilanne eli heidän kyvyttömyytensä järjestää paikalle naispuolinen virkailija pahensi tilannetta tarpeettomasti ja johti naisen karkottamiseen Ranskasta? Eikö komissio ole samaa mieltä siitä, että tämä ei ole hyväksyttävää ja että naispuolisia virkailijoita pitäisi olla virantoimituksessa kaikkina aikoina unionin ulkorajojen tärkeimmillä rajanylityspaikoilla ja jäsenmaiden välisillä rajanylityspaikoilla, jotta voitaisiin turvata naisten arvo tällaisissa tilanteissa unionin yleisen syrjimättömyysperiaatteen mukaisesti? Komission jäsenen Mario Montinkomission puolesta antama vastaus (11. maaliskuuta 1999) Komissio on samaa mieltä arvoisan parlamentin jäsenen kanssa siitä, että on tärkeää kunnioittaa naisten arvoa myös henkilöllisyyden tarkastuksissa rajoja ylitettäessä. Kirjallisessa kysymyksessä 2892/98 tarkoitettua tapausta lukuun ottamatta komissio ei kuitenkaan ole tietoinen mahdollisista ongelmista, jotka liittyisivät naisten oikeuksiin ja arvoon yhteisön rajat ylittävien kansalaisten henkilöllisyyttä tarkastettaessa. Näin ollen komissio katsoo, että asiassa ei ole aihetta ryhtyä erityistoimiin. (1) EYVL C 118, 29.4.1999, s. 161.
Virallinen lehti nro C 297 , 15/10/1999 s. 0061



KIRJALLINEN KYSYMYS E-3234/98 esittäjä(t): David Martin (PSE) komissiolle (26. lokakuuta 1998) Aihe: Opiaattien yhtenäismarkkinat Voisiko komissio esitellä pääpiirteittäin yhteisön näkemyksen opiaattien vapaasta liikkuvuudesta ja kertoa mihin toimiin se on ryhtymässä opiaattien yhtenäismarkkinoiden luomiseksi? Komission jäsenen Mario Montinkomission puolesta antama vastaus (15. tammikuuta 1999) Oopiumista johdetut opiaatit luokitellaan huumausaineiksi, joiden valmistusta, tuontia, vientiä ja käyttöä säännellään vuonna 1961 tehdyllä Wienin yleissopimuksella, jonka osapuolia ovat kaikki jäsenvaltiot muttei yhteisö. Koska opiaatit ovat terveydelle vaarallisia ja koska niillä voidaan käydä kauppaa, niihin sovelletaan tiukkoja säännöksiä. Opiaatteja koskeva lainsäädäntö on jäsenvaltioiden vastuulla, koska yhteisön lainsäädäntö ei ulotu tälle alalle. Jäsenvaltioilla on EY:n perustamissopimuksen 36 artiklaan perustuva erityinen oikeus toteuttaa toimenpiteitä muista jäsenvaltioista tuotavien opiaattien kieltämiseksi tai rajoittamiseksi. Komissio on useaan otteeseen lähes kymmenen vuoden ajan, ja myös aivan äskettäin, kehottanut jäsenvaltioita ottamaan käyttöön yhteisen menettelyn, joka koskee opiaattien liikkumisen valvontaa yhteisössä sekä kolmansista maista yhteisöön suuntautuvan tuonnin valvontaa. Tämä on osoittautunut mahdottomaksi, koska suurin osa jäsenvaltioista haluaa säilyttää itsellään rajojensa läpi kuljetettavien opiaattien täydellisen valvonnan. Tästä syystä komissio ei voi tällä hetkellä toteuttaa asiaa koskevia toimenpiteitä.